## El Consell autoritza la pròrroga del conveni perquè el Tribunal Central de Recursos Contractuals mantinga competència en la Comunitat Valenciana

*** Tramitarà i resoldrà recursos i adoptarà mesures en els contractes del sector públic
* La Generalitat pretén aconseguir amb este acord una millor racionalització i contenció del gasto públic**

El Consell ha autoritzat la pròrroga per quatre anys del conveni entre el Ministeri d’Hisenda i la Conselleria d’Hisenda i Economia perquè el Tribunal Administratiu Central de Recursos Contractuals tinga competència per a tramitar, resoldre recursos i adoptar mesures provisionals i qüestions de nul·litat dels actes del procediment d’adjudicació i contractes en l’àmbit de la contractació pública.

En concret, este tribunal és competent per a abordar contractes d’assegurances privades, plans i fons de pensions; de l’àmbit tributari i de litigis fiscals en els quals intervinga la Generalitat, les corporacions locals de la Comunitat Valenciana o els ens i organismes que tinguen la consideració de poder adjudicador dependents de les dos administracions.

La Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell, establix que les comunitats autònomes podran atribuir la competència per a la resolució dels recursos especials regulats en esta al Tribunal Administratiu Central de Recursos Contractuals.

La Generalitat ha decidit acollir-se a esta possibilitat en el marc de la col·laboració que presidix les relacions entre les administracions públiques, amb l’objectiu d’aconseguir una millor racionalització i contenció del gasto públic.

En compensació per l’assumpció, per part del Tribunal, de la competència per a resoldre els recursos i qüestions de nul·litat interposats, la Generalitat satisfarà al Ministeri d’Hisenda una quantitat fixa anual de 87.500 euros, la mateixa que en el conveni anterior. Així mateix, s’abonarà una quantitat addicional de 375 euros per recurs resolt, a partir d’un nombre mínim de 175 recursos.

**Duració i control**

El conveni tindrà una duració de quatre anys i es podrà acordar unànimement la seua pròrroga per un període de fins a quatre anys addicionals. Produirà efectes des del moment de la seua publicació en el Boletín Oficial del Estado, amb inscripció prèvia en el Registre electrònic estatal d’òrgans i instruments de cooperació del sector públic estatal.

Per al seguiment, vigilància i control del que es disposa en este conveni, es constituirà una comissió mixta, integrada per dos vocals, un d’ells en representació del Ministeri d’Hisenda, i l’altre designat per la Conselleria d’Hisenda, i correspondrà la presidència alternativament a cada un d’ells per períodes d’un any.

Fecha: 07/05/2025